b'\n_START_ARTICLE_\nIngrid Bergman\n_START_SECTION_\nBakgrunn\n_START_PARAGRAPH_\nIngrid Bergman ble f\xc3\xb8dt i Stockholm; faren Justus Samuel Bergman var svensk og moren Friedel Henrietta Augusta Louise f\xc3\xb8dt Adler var opprinnelig tysk og f\xc3\xb8dt i Kiel. Foreldrene ble gift i Hamburg i 1907. Moren d\xc3\xb8de da Ingrid var tre \xc3\xa5r gammel og faren d\xc3\xb8de da hun var 12 \xc3\xa5r gammel. Faren hadde v\xc3\xa6rt fotograf og hadde tidlig fremmet Ingrids talent._NEWLINE_Etter foreldrenes d\xc3\xb8d vokste Bergman opp hos slektninger. Skuespillerkarrieren begynte med studier p\xc3\xa5 Dramatens elevskole, og i l\xc3\xb8pet av denne tiden hadde hun en liten rolle i filmen Munkbrogreven (1935).\n_START_SECTION_\nKarriere\n_START_PARAGRAPH_\nEtter omkring et dusin filmer i Sverige fikk hun kontakt med USA og Hollywood-produsenten David O. Selznick, som gav henne filmkontrakt. Hennes f\xc3\xb8rste Hollywood-film Intermezzo var en nyinnspilling av en film hun hadde spilt inn med G\xc3\xb6sta Ekman i Sverige i 1935. _NEWLINE_En av hennes mest kjente filmer er Casablanca (1942), der hun spilte mot Humphrey Bogart. Hun har ogs\xc3\xa5 hatt roller i Alfred Hitchcocks filmer Trollbundet (1945) og Notorious (1946)._NEWLINE_I 1950 m\xc3\xb8tte hun filmregiss\xc3\xb8ren Roberto Rossellini. Hun ble hans elskerinne, og fikk samtidig en rolle i hans film Stromboli. Begge var allerede gift, og kj\xc3\xa6rlighetsaff\xc3\xa6ren ble en medieskandale som gav henne visse yrkesmessige problemer, med f\xc3\xa6rre rolletilbud. Det ble ogs\xc3\xa5 demonstrert utenfor kinoer som viste filmene hennes og enkelte kinoer valgte \xc3\xa5 boikotte henne. Paret fikk to d\xc3\xb8tre, tvillingene Ingrid og Isabella, og s\xc3\xb8nnen Robertino._NEWLINE_Etter noen filmer for Rosselini, filmer som ble verken kunstneriske eller \xc3\xb8konomiske suksesser, fikk Bergman igjen filme i Hollywood. Med Anastasia (1956) var hun igjen en lysende stjerne p\xc3\xa5 Hollywoods himmel. Deretter fulgte en rekke Hollywood-filmer, inntil Ingmar Bergman i H\xc3\xb8stsonaten (1978) gav henne muligheten til \xc3\xa5 gj\xc3\xb8re karrierens beste rolleprestasjon. For rollen som Greta Ohlsson i filmen Mord p\xc3\xa5 Orientekspressen (1974) i vant hun Oscar for beste kvinnelige birolle. Bergmans siste film ble en TV-film i 1982, Golda Meir, der hun spilte Israels tidligere statsminister, Golda Meir. Hun har f\xc3\xa5tt en stjerne p\xc3\xa5 Hollywood Walk of Fame. _NEWLINE_Bergman d\xc3\xb8de p\xc3\xa5 sin f\xc3\xb8dselsdag i 1982 etter en tids sykdom. I 1999 ble hun k\xc3\xa5ret til tidenes fjerde st\xc3\xb8rste kvinnelige filmlegende av Det amerikanske filminstituttet. Den svenske dokumentarfilmen Jeg er Ingrid fra 2015 handler om Bergmans liv og virke.'